钦定古今图书集成/理学汇编/经籍典/第077卷 > 易璇玑下 > 《通卦篇》第一
## 钦定古今图书集成/理学汇编/经籍典/第077卷 > 易璇玑下 > 《通卦篇》第一

卦不可一，象不可必，随其所取，意义横出。是故或取
诸物，或取诸身，或关诸教化，或因其自然，或明阴阳
之消长，或究势位之屈伸。如木上有火谓之鼎，木上
有水谓之《井》，此取诸物而名之者也。上止下动谓之
《颐》，颐中有物谓之《噬嗑》，此取诸身而名之者也。如损
上益下谓之《益》，损下益上谓之《损》，此关诸教化而名
之者也。少男少女相感谓之《咸》，长男长女相处谓之
《恒》，此因其自然而名之者也。五阴盛而剥君子，五阳
进而决小人，此岂非阴阳消长为然乎？四阴在下，其
势浸盛，而未免于观者，阳得位也。二阳在内，其徒未
胜，而骤足有临者，阴失势也。此岂非势位屈伸为然
乎？卦象如此，岂可执一而必哉？是故柔得位而上下
应之，则不必风天，然后为《小畜》。女正位乎内，男正位
乎外，则不必风火，然后为《家人》。刚失位而不中，为小
者所过，则山上有雷，有不足疑也。说以动所归者妹，
则泽上有雷，有不足泥也。如其执一而必，则风行天
上，不过通达而已，而何以为《小畜》？风自火出，不过煽
爀而已，而何以为“《家人》？雷在乎山，或在乎泽，不过退
处休息而已，而何以为‘《小过》’？”何以为《归妹》？以至“木上
有火谓之鼎”，孰若“金下有火”之为近乎？“木上有水谓
之井”，孰若地中有水之为近乎山？雷之状与《颐颊》既
远，火雷之象与《噬嗑》亦殊，且先雷后风与先风后雷，
同于摧物尔，而曰《恒》、曰《益》何自而分？“山上有泽”与“山
下有泽”，同于养物尔。而为咸为“损”，何由而辨？泽在于
天，不妨施而为膏雨也，而何《夬》之有？山在于地，不妨
安而为磐石也，而何《剥》之云？风行地上，借曰可观，孰
若日之昭昭乎？泽上有地，借曰能临，孰若天之高高
乎？如是而求《易》，不几于病哉！是故求《易》之义，期乎通
而已。如泽火之《革》，固不必泽中真有火也，雨将降而晴止之，是亦《革》也。泽雷之《随》，固不必泽中真有雷也，
雷先动而雨继之，是亦《随》也。如“履虎尾”，是行履之履
也，而以辨上下、定民志，则又为礼法之礼。“雷出地奋
豫”，悦豫之豫也，而重门击柝以待暴客，则又为豫备
之《豫》；以至大过、小过，皆过失之过也，而《序卦》云“有过
物者必济”，则又为过人之过。夫过人之过、与过失之
过。相去远矣。圣人犹且通之。而况于他乎。